3. การประกอบธุรกิจของแต่ละผลิตภัณฑ์

ธุรกิจที่เกิดขึ้นภายในศูนย์บันเทิงเมเจอร์ ซีนีเพล็กซ์และในสาขาโรงภาพยนตร์รวม 12
สาขาในปัจจุบัน สามารถจำแนกออกได้เป็น 4 ประเภทธุรกิจ
ตามความแตกต่างของลักษณะการประกอบธุรกิจดังนี้

  ธุรกิจในกลุ่มบันเทิง

  1. ธุรกิจโรงภาพยนตร์

  2. ธุรกิจโบว์ลิ่งและคาราโอเกะ

  3. ธุรกิจให้บริการสื่อโฆษณา

  4. ธุรกิจให้บริการพื้นที่เช่า

ธุรกิจโรงภาพยนตร์ (Theatre Business)

3.1.1 ลักษณะผลิตภัณฑ์หรือบริการ

3.1.1.1 โรงภาพยนตร์

โรงภาพยนตร์เมเจอร์ ซีนีเพล็กซ์เป็นโรงภาพยนตร์ในระบบมัลติเพล็กซ์ (Multiplex)
โดยในแต่ละสาขาที่เปิดให้บริการจะถูกกำหนดให้มีโรงภาพยนตร์จำนวนตั้งแต่ 6 โรงขึ้นไป
ทั้งนี้เพื่อให้สามารถรองรับกับจำนวนภาพยนตร์ที่จะเข้าฉายได้หลายเรื่องในวันและเวลาเดียวกัน
นอกจากนี้การมีโรงภาพยนตร์จำนวนหลายโรงในที่เดียวกัน
เป็นการเพิ่มทางเลือกและความสะดวกในการเลือกชมภาพยนตร์ให้แก่ลูกค้า
ปัจจุบันโรงภาพยนตร์เมเจอร์ ซีนีเพล็กซ์ เปิดให้บริการทั้งสิ้น 12 สาขา รวม 111 โรง
สามารถรองรับจำนวนผู้ชมได้สูงสุดประมาณ 27,900 ที่นั่ง รายละเอียดแต่ละสาขามีดังนี้

+------------------------+-------------------+-------------------------+
| สาขา                   | จำนวนโรงภาพยนตร์   | รองรับผู้ชมได้สูงสุด          |
|                        |                   |                         |
|                        | (โรง)             | (จำนวนที่นั่ง)              |
+------------------------+-------------------+-------------------------+
| 1. สาขาสุขุมวิท           | 8                 | 2,150                   |
+------------------------+-------------------+-------------------------+
| 2. สาขารัชโยธิน          | 15                | 4,450                   |
+------------------------+-------------------+-------------------------+
| 3. สาขารังสิต            | 16                | 3,450                   |
+------------------------+-------------------+-------------------------+
| 4. สาขารามคำแหง        | 7                 | 2,050                   |
+------------------------+-------------------+-------------------------+
| 5. สาขาเวิลด์ เทรด       | 6                 | 1,300                   |
| เซ็นเตอร์                |                   |                         |
+------------------------+-------------------+-------------------------+
| 6. สาขาเชียงใหม่         | 7                 | 2,000                   |
+------------------------+-------------------+-------------------------+
| 7. สาขาปิ่นเกล้า          | 8                 | 3,050                   |
+------------------------+-------------------+-------------------------+
| 8. สาขาพระราม 3        | 9                 | 2,700                   |
+------------------------+-------------------+-------------------------+
| 9. สาขาบางนา           | 10                | 2,000                   |
+------------------------+-------------------+-------------------------+
| 10. สาขาบางกะปิ         | 10                | 2,150                   |
+------------------------+-------------------+-------------------------+
| 11. สาขาเสรีเซ็นเตอร์     | 6                 | 1,000                   |
+------------------------+-------------------+-------------------------+
| 12. สาขาพระราม 2       | 9                 | 1,600                   |
+------------------------+-------------------+-------------------------+
| รวม                    | 111               | 27,900                  |
+------------------------+-------------------+-------------------------+

ลักษณะเด่นอีกประการหนึ่งของโรงภาพยนตร์ เมเจอร์ ซีนีเพล็กซ์คือมีการตกแต่งโรงภาพยนตร์
(Theme) ที่สวยงามหรูหราทันสมัยหลากรูปแบบในแต่ละสาขาเช่นที่สาขาสุขุมวิทจะเป็นแนวฮอลลีวูด
เดโค (Hollywood Deco Theme) และที่สาขาเวิลด์ เทรด เซ็นเตอร์ จะเป็นแนวเบลลาจิโอ
(Bellagio Theme)
ในเรื่องของเก้าอี้นั่งชมภาพยนตร์ทุกโรงจะมีขนาดใหญ่กว้างเน้นความสบายสามารถปรับเอนได้และมีให้เลือกหลายระดับราคา
การจัดวางเก้าอี้ภายในโรงภาพยนตร์จะเป็นแบบขั้นบันไดและแบบStadiumรวมทั้งการวางเก้าอี้สลับช่องไฟระหว่างแถว
ทำให้ไม่เกิดการบังกันระหว่างแถวหน้าและแถวหลังเพิ่มความสะดวกสบายตลอดช่วงเวลาชมภาพยนตร์
นอกจากนี้ในสาขาส่วนใหญ่ยังจัดให้มีบริการห้องวีไอพีและมุมกาแฟรับรองลูกค้า

ในด้านเครื่องมือและอุปกรณ์ โรงภาพยนตร์เมเจอร์ ซีนีเพล็กซ์ทุกสาขา
ได้ติดตั้งจอฉายภาพยนตร์ขนาดใหญ่ Mega Screen
ที่มีขนาดหน้ากว้างตามขนาดความกว้างภายในโรงภาพยนตร์
ทำให้ผู้ชมสามารถเห็นภาพได้ชัดเจนในทุกตำแหน่งที่นั่ง
รวมทั้งความสมบรูณ์แบบทันสมัยด้านเทคโนโลยีระบบเสียงในระบบ All Digital Sound SDDS,
DTS, SRD, Dolby Digital Surround EX และระบบเสียงรุ่นใหม่ล่าสุด JBL 3 ways

ในด้านความปลอดภัยของผู้เข้ามาใช้บริการ เมเจอร์ ซีนีเพล็กซ์ เป็นสิ่งที่บริษัทฯ คำนึงถึงมาก
และถือเป็นหลักการสำคัญของงานบริการที่จะต้องมี
โดยจะเห็นได้จากการเป็นผู้เริ่มต้นในการออกแบบโรงภาพยนตร์ให้มีทางเดินด้านนอกโรงโดยรอบเชื่อมต่อถึงกันไม่สับสน
ซึ่งจะต้องออกแบบตั้งแต่เริ่มต้น เช่นสาขาที่เป็น Stand Alone เมเจอร์ ซีนีเพล็กซ์
จะออกแบบโดยมีโรงภาพยนตร์ไว้ในอาคารตั้งแต่เริ่มต้นขออนุญาตกับทางราชการเลย
และต่อเชื่อมกับทางหนีไฟ
โดยเชื่อมต่อไปยังบันไดหนีไฟที่สามารถลงมาถึงชั้นล่างและมีประตูหนีไฟออกนอกอาคารได้ทันที
ข้อสำคัญทางเดินโดยรอบ หรือบันไดหนีไฟ
จะมีไฟฉุกเฉินติดตั้งโดยตลอดเพื่อความสว่างหากเกิดเหตุการณ์ขึ้น
สำหรับสาขาที่อยู่ตามอาคารของผู้อื่น ทางบริษัทฯ
ก็จะคำนึงถึงความปลอดภัยเป็นหลักโดยใช้หลักการเดียวกับอาคารที่เป็นของบริษัทฯ เอง
ทางเดินไม่มืดมีแสงสว่างเพียงพอมีไฟฉุกเฉินติดตั้งโดยรอบ และเดินได้รอบถึงกันโดยตลอด ไม่สับสน

“โรงภาพยนตร์จอยักษ์ ไอแมกซ์”

เปิดให้บริการ 1 โรงที่เมเจอร์ ซีนีเพล็กซ์ สาขารัชโยธิน
เป็นโรงภาพยนตร์จอยักษ์แห่งแรกของภูมิภาคเอเชีย
ภายในโรงภาพยนตร์สามารถรองรับผู้ชมได้สูงสุดถึง 600 ที่นั่ง
เป็นโรงภาพยนตร์ที่มีจอฉายภาพยนตร์มีขนาดใหญ่ กว้าง 28 เมตร และสูง 21 เมตร
พร้อมด้วยระบบเสียงสมบูรณ์แบบ Digital Sound Track Dolby Stereo
ทำให้ภาพและเสียงที่ถ่ายทอดคมชัดเหมือนเข้าอยู่ในเหตุการณ์จริง ปัจจุบันราคาบัตรเข้าชม 150
บาทสำหรับภาพยนตร์ 3 มิติ (3D) และราคา 120 บาท สำหรับภาพยนตร์ 2 มิติ (2D)
เปิดให้บริการทุกวันตั้งแต่เวลา 11.00 น. ถึง 20.30 น.
ภาพยนตร์แต่ละเรื่องใช้เวลาในการฉายโดยประมาณ 45 นาที ถึง 1 ชั่วโมง
นอกจากนี้โรงภาพยนตร์จอยักษ์ไอแมกซ์ยังสามารถรองรับการฉายภาพยนตร์ฮอลลีวูดความยาว 2-3
ชั่วโมงได้และคิดราคาบัตรเข้าชม 120 บาททุกที่นั่ง

การประกอบธุรกิจโรงภาพยนตร์ของกลุ่มเมเจอร์ ซีนีเพล็กซ์ มีลักษณะเด่นของธุรกิจ 6 ประการดังนี้

1) กลุ่มเมเจอร์ ซีนีเพล็กซ์ จะลงทุนเฉพาะส่วนงานโครงสร้าง งานตกแต่งโรงภาพยนตร์
และการลงทุนในระบบเทคโนโลยีของโรงภาพยนตร์ที่สำคัญคือระบบการฉายภาพและระบบเสียง
หรือจะเรียกรวมว่าเป็นผู้ลงทุนใน Hardware
โดยเจ้าของภาพยนตร์หรือผู้สร้างภาพยนตร์จะเรียกเป็น ผู้ลงทุนใน Software

2) กลุ่มเมเจอร์ ซีนีเพล็กซ์ไม่มีภาระต้นทุนในส่วนของการจัดซื้อภาพยนตร์ (หนัง)
เป็นหน้าที่ของบริษัทตัวแทนจำหน่ายภาพยนตร์ซึ่งส่วนใหญ่เป็นบริษัทในเครือของบริษัทผู้ผลิตภาพยนตร์ทั้งในประเทศและต่างประเทศ
จะเป็นผู้ส่งฟิล์มหรือเทปภาพยนตร์ให้โรงภาพยนตร์เพื่อฉายในโรงภาพยนตร์เป็นรอบแรก (First
Run Motion Picture) โดยเจ้าของ Software
จะเป็นผู้ลงทุนโปรโมทภาพยนตร์ของตัวเองให้เป็นที่นิยมของคนดู
ซึ่งหมายถึงต้นทุนทางการตลาดทั้งหมดที่เกี่ยวกับภาพยนตร์เรื่องนั้นๆ
เจ้าของภาพยนตร์จะต้องลงทุนเอง

3) รายได้จากค่าบัตรชมภาพยนตร์ ทางเจ้าของโรงภาพยนตร์จะเป็นผู้เก็บจากผู้ชม
และจะแบ่งส่วนแบ่งค่าตั๋วหนังที่ได้รับมาให้กับเจ้าของภาพยนตร์ โดยเฉลี่ยในอัตราร้อยละ 48 ถึง
50 ทั้งนี้รายได้ส่วนนี้ซึ่งคิดเป็นสัดส่วนประมาณร้อยละ 90
ของรายได้ทั้งหมดจากธุรกิจโรงภาพยนตร์ดังกล่าวข้างต้น
การประกอบธุรกิจโรงภาพยนตร์ของกลุ่มเมเจอร์ ซีนีเพล็กซ์
ยังมีรายได้เสริมจากการขายเครื่องดื่มและข้าวโพดคั่ว (Concession)
อีกทั้งยังเป็นบริการเสริมที่สนับสนุนยอดขายตั๋วหนังได้เป็นอย่างดี

4) รายได้ที่มีสาระสำคัญอีกรายการหนึ่งคือรายได้จากค่าโฆษณาบนจอภาพยนตร์ (Onscreen
Advertising) และพื้นที่ใช้สอยนอกโรงภาพยนตร์
ในฐานะเจ้าของสถานที่รวมถึงการได้รับเงินสนับสนุนทำกิจกรรมร่วมกับเจ้าของสินค้าต่างๆ
(Sponsorship)

5) โรงภาพยนตร์เมเจอร์ ซีนีเพล็กซ์ มีความโดดเด่นคือเป็นเจ้าของอาคารเอง (บางสาขา)
ดังนั้นจึงสามารถที่จะจัดการบริหารเรื่องของเวลาฉายภาพยนตร์ได้ง่ายกว่าการเข้าไปเช่าพื้นที่ในอาคารของผู้อื่น
เช่นฉายรอบแรกเร็วกว่า หรือรอบสุดท้ายสามารถเลิกได้ดึกกว่าคู่แข่ง
และยังสามารถที่จะใช้พื้นที่ในการจัดกิจกรรมต่างๆที่เกี่ยวกับภาพยนตร์ได้

6) ขนาดของโรงที่ใหญ่กว่า ซึ่งบางโรงของเมเจอร์ ซีนีเพล็กซ์
มีขนาดใหญ่สามารถจุผู้ชมได้ถึงประมาณ 1,000 ที่นั่ง
ซึ่งเป็นข้อได้เปรียบในการรองรับกับปริมาณของผู้ชม ที่เข้าชมเมื่อเวลาที่มีภาพยนตร์ในระดับ
Blockbuster เมเจอร์ ซีนีเพล็กซ์ สามารถที่จะทำเงินรายได้จากโรงขนาดใหญ่ได้มาก
แต่สำหรับโรงขนาดเล็กจะต้องฉายภาพยนตร์เรื่องเดียวกันหลายรอบจึงจะได้รายได้เท่าโรงขนาดใหญ่

3.1.1.2 สาขาและทำเลที่ตั้ง

สาขาที่เปิดให้บริการในปัจจุบัน มีพื้นที่ให้บริการครอบคลุมแหล่งชุมชนจำนวนมาก สรุปได้ดังนี้

+--------------------+-------------------------------------------------+
| สาขา               | สถานที่ตั้ง                                         |
+--------------------+-------------------------------------------------+
| ในเขตกรุงเทพมหานคร  |                                                 |
+--------------------+-------------------------------------------------+
| 1. สาขาสุขุมวิท       | บนถนนสุขุมวิท ปากซอยสุขุมวิท 61                       |
+--------------------+-------------------------------------------------+
| 2. สาขารัชโยธิน      | บนถนนพหลโยธิน ใกล้สี่แยกรัชโยธิน                      |
+--------------------+-------------------------------------------------+
| 3. สาขารังสิต        | บนถนนพหลโยธินและถนนรังสิต-นครนายก                  |
|                    | ใกล้ศูนย์การค้าฟิวเจอร์พาร์ค รังสิต                      |
+--------------------+-------------------------------------------------+
| 4. สาขารามคำแหง    | บนถนนรามคำแหง ใกล้เดอะมอลล์ 3 รามคำแหง            |
+--------------------+-------------------------------------------------+
| 5. สาขาเวิลด์ เทรด   | บนชั้น 7และชั้น 8 อาคารเวิลด์ เทรด เซ็นเตอร์            |
| เซ็นเตอร์            |                                                 |
+--------------------+-------------------------------------------------+
| 6. สาขาปิ่นเกล้า      | บนถนนบรมราชชนนี ตรงข้ามศูนย์การค้าเซ็นทรัล พลาซา       |
|                    | ปิ่นเกล้า                                          |
+--------------------+-------------------------------------------------+
| 7. สาขาพระราม 3    | บนชั้น 7 และชั้น 8 อาคารเซ็นทรัลพลาซ่า พระราม 3        |
+--------------------+-------------------------------------------------+
| 8. สาขาบางนา       | บนชั้น 6 อาคารเซ็นทรัลซิตี้ บางนา                      |
+--------------------+-------------------------------------------------+
| 9. สาขาบางกะปิ      | บนชั้น 3 อาคารเทสโก้ โลตัส สาขาบางกะปิ               |
+--------------------+-------------------------------------------------+
| 10. สาขาเสรีเซ็นเตอร์ | บนชั้น 3 อาคารเดอะเสรีเซ็นเตอร์                      |
+--------------------+-------------------------------------------------+
| 11. สาขาพระราม 2   | บนชั้น 4 อาคารเซ็นทรัลพลาซ่า พระราม 2                |
+--------------------+-------------------------------------------------+
| ในต่างจังหวัด         |                                                 |
+--------------------+-------------------------------------------------+
| 12. สาขาเชียงใหม่    | บนชั้น 4 ศูนย์การค้าเซ็นทรัล แอร์พอร์ต พลาซา เชียงใหม่     |
+--------------------+-------------------------------------------------+

3.1.1.3 รอบฉายและโปรแกรมหนัง

โรงฉายภาพยนตร์เมเจอร์ ซีนีเพล็กซ์ในแต่ละสาขา เปิดให้บริการทุกวันตั้งแต่เวลา 10.00 น. ถึง
24.00 น. รวม 14 ชั่วโมงต่อวัน โดยเฉลี่ยหนัง 1 เรื่องใช้เวลาในการฉายประมาณ 2 ชั่วโมง
ทำให้โรงภาพยนตร์แต่ละโรงสามารถทำรอบฉายได้เฉลี่ย 4 ถึง 7 รอบต่อวัน
การวางโปรแกรมหนังจะถูกกำหนดโดยจำนวนหนังใหม่ที่จะเข้าฉายในแต่ละสัปดาห์ (Movie
Lineup) และหนังที่อยู่ระหว่างฉาย ซึ่งโดยเฉลี่ยในแต่ละสัปดาห์จะมีหนังใหม่เข้าฉายประมาณ 3-5
เรื่อง และหนังแต่ละเรื่องจะมีระยะเวลาในการฉายโดยเฉลี่ยประมาณ 1-4 สัปดาห์
หรืออาจจะนานกว่านั้นขึ้นอยู่กับกระแสความนิยมของหนัง
ประเภทหนังที่เข้าฉายมีทั้งหนังต่างประเทศและหนังไทย

3.1.1.4 ภาพยนตร์ที่เข้าฉาย[1]

โรงภาพยนตร์เมเจอร์ ซีนีเพล็กซ์ดำเนินนโยบายผูกพันธมิตรกับทุกค่ายบริษัทตัวแทนภาพยนตร์
เปิดกว้างให้ทุกค่ายนำภาพยนตร์เข้าฉายด้วยเงื่อนไขการแบ่งรายได้ค่าบัตรเข้าชมที่ต่างกันขึ้นอยู่กับความนิยมของภาพยนตร์เรื่องนั้นๆ
ในปี 2545 ที่ผ่านมา มีจำนวนภาพยนตร์เข้าฉายในโรงภาพยนตร์เมเจอร์ ซีนีเพล็กซ์ รวมทั้งสิ้น
181 เรื่อง จากจำนวนภาพยนตร์ที่เข้าฉายทั้งสิ้น 248 เรื่อง โดยมีรายละเอียดประกอบ ดังนี้

+---------------------+-----------------+------------------------------+
| ประเภทของภาพยนตร์    | จำนวนที่ฉายทั้งหมด  | จำนวนที่ฉายใน                  |
|                     |                 |                              |
|                     | (เรื่อง)          | เครือเมเจอร์ ซีนีเพล็กซ์ (เรื่อง)    |
+---------------------+-----------------+------------------------------+
| ภาพยนตร์ตะวันตก       | 181             | 133                          |
+---------------------+-----------------+------------------------------+
| ภาพยนตร์จีน           | 20              | 9                            |
+---------------------+-----------------+------------------------------+
| ภาพยนตร์เกาหลี        | 13              | 13                           |
+---------------------+-----------------+------------------------------+
| ภาพยนตร์ญี่ปุ่น          | 9               | 3                            |
+---------------------+-----------------+------------------------------+
| ภาพยนตร์อินเดีย        | 1               | 1                            |
+---------------------+-----------------+------------------------------+
| รวมภาพยนตร์ต่างประเทศ | 224             | 159                          |
+---------------------+-----------------+------------------------------+
| ภาพยนตร์ไทย          | 24              | 22                           |
+---------------------+-----------------+------------------------------+
| รวม                 | 248             | 181                          |
| ภาพยนตร์ที่เข้าฉายทั้งหมด |                 |                              |
+---------------------+-----------------+------------------------------+

จากตารางข้างต้นจะเห็นได้ว่าภาพยนตร์ที่เข้าฉายในปี 2545 ทั้งหมดมีจำนวนมากถึง 248 เรื่อง
หรือเฉลี่ยมีภาพยนตร์เข้าใหม่ทุกสัปดาห์ๆ ละ 5 เรื่อง
ด้วยเหตุที่โรงภาพยนตร์มีจำนวนไม่สมดุลย์กับภาพยนตร์ที่เข้าฉาย ดังนั้นเมเจอร์ ซีนีเพล็กซ์
จึงต้องคัดภาพยนตร์คุณภาพดีเข้าฉายตลอดทั้งปีเพียง 181 เรื่องเท่านั้น หรือร้อยละ 73
ของภาพยนตร์ทั้งหมด และในปี 2546
นี้ค่ายผู้ผลิตภาพยนตร์ตะวันตกและภาพยนตร์จากต่างประเทศอื่นๆ
ได้ประกาศชื่อและจำนวนหนังที่จะเข้าฉายแล้วรวมทั้งสิ้นประมาณ 280 เรื่อง ในจำนวนนี้มีหนังระดับ
Blockbuster ที่บริษัทตัวแทนจำหน่ายภาพยนตร์คาดว่าจะทำรายได้ในจำนวนสูง อยู่ประมาณ
20-25 เรื่อง และในปี 2546 นี้กระแสความนิยมภาพยนตร์ไทยมีเพิ่มมากขึ้น
จำนวนภาพยนตร์ไทยที่มีกำหนดเข้าฉายในปีนี้รวมทั้งสิ้นประมาณ 40-50 เรื่อง

3.1.1.5 ราคาบัตรเข้าชมภาพยนตร์ 

ราคาบัตรเข้าชมภาพยนตร์หรือราคาตั๋วหนังของโรงภาพยนตร์เมเจอร์ ซีนีเพล็กซ์
จะแตกต่างกันขึ้นอยู่กับสาขาและประเภทของเก้าอี้นั่งที่ให้ความสะดวกสะบายระหว่างการชมภาพยนตร์ที่ต่างกัน
ดังนี้

+-----------------------------------------------+----------------------+
| ประเภทเก้าอี้นั่ง                                  | ราคาบัตรเข้าชมภาพยนตร์  |
|                                               |                      |
|                                               | (บาท)                |
+-----------------------------------------------+----------------------+
| พื้นฐาน                                         | 100-120              |
+-----------------------------------------------+----------------------+
| Honeymoon seat แบบพับที่เท้าแขนได้                 | 120-140              |
+-----------------------------------------------+----------------------+
| European suit เก้าอี้คู่มีโต๊ะข้างวางของ              | 150                  |
+-----------------------------------------------+----------------------+
| Opera chair เก้าอี้คู่ขนาดกว้าง                     | 200-250              |
+-----------------------------------------------+----------------------+
| Emperor chair เก้าอี้ประเภทปรับเอนนอนยืดขาได้       | 250-300              |
+-----------------------------------------------+----------------------+

3.1.1.6 บริการจำหน่ายเครื่องดื่มและข้าวโพดคั่ว (Concession)

รายได้จากส่วนบริการ Concession หน้าโรงภาพยนตร์
เป็นรายได้เสริมที่สำคัญและสร้างความครบวงจรในงานบริการให้แก่ธุรกิจโรงภาพยนตร์
โดยมีสินค้าหลักคือข้าวโพดคั่ว (Popcorn) และเครื่องดื่มอัดลม (Soft Drink)
และมีสินค้าเสริมเพื่อเพิ่มความหลากหลายและเพิ่มทางเลือกให้ลูกค้า
เป็นขนมขบเคี้ยวทานเล่นจำพวกขนมซองนานาชนิดเช่นมันฝรั่งแผ่นกรอบ (Potato Chip)
ผลไม้อบแห้ง และลูกอม เป็นต้น

การกำหนดจำนวนจุดขายหรือเคาน์เตอร์บริการให้เพียงพอกับจำนวนโรงภาพยนตร์
จำนวนที่นั่งรวมและจำนวนผู้มาใช้บริการ
ประกอบกับการตกแต่งเคาน์เตอร์บริการให้สะอาดสวยงามสะดุดตาทันสมัยสอดคล้องกับรสนิยมของลูกค้า
อีกทั้งการจัดตำแหน่งการวางสินค้าในเคาน์เตอร์ให้สะดวกต่อการให้บริการเพื่อลดระยะเวลาการรอคิวเข้าซื้อ
เป็นกลยุทธ์การขายที่สำคัญที่สามารถสร้างความประทับใจ ความสนใจ
และกระตุ้นยอดขายสินค้าได้เป็นอย่างดี

3.1.2 การตลาดและภาวะการแข่งขัน

3.1.2.1 การตลาด

ก. กลยุทธ์การตลาด 

ด้วยการวางเป้าหมายเป็นศูนย์รวมความบันเทิงครบวงจรที่มีโรงภาพยนตร์เป็นสินค้าหลัก
ดังสโลแกนที่วางไว้ “สุดยอดเมืองหนังและศูนย์รวมความบันเทิงระดับโลก” (World’s Best
Cinema and Entertainment Complex) กลุ่มเมเจอร์ ซีนีเพล็กซ์
ก้าวสู่การเป็นผู้นำในธุรกิจโรงภาพยนตร์ด้วยการดำเนินกลยุทธ์การแข่งขันอย่างมืออาชีพตลอดมาตั้งแต่เริ่มกิจการ
โดยการวางตำแหน่งการตลาด (Market Positioning Strategy) ให้โรงภาพยนตร์เมเจอร์
ซีนีเพล็กซ์เป็นโรงภาพยนตร์ที่มาตรฐานของสถานที่และงานบริการในระดับสูง
ควบคู่ไปกับการสร้างความนิยมในศูนย์บันเทิง และด้วยการใช้กลยุทธ์การสร้างชื่อสินค้า “เมเจอร์
ซีนีเพล็กซ์” (Brand Awareness Strategy) ให้กับทั้งโรงภาพยนตร์และศูนย์บันเทิง
ทำให้ปัจจุบันโรงภาพยนตร์เมเจอร์
ซีนีเพล็กซ์เป็นที่นิยมของลูกค้าในด้านบริการบันเทิงที่ได้มาตรฐานและครบวงจร

รายละเอียดกลยุทธ์การตลาดที่นำมาใช้ประกอบด้วย 4 กลยุทธ์หลักดังนี้

1) กลยุทธ์โรงภาพยนตร์มาตรฐานสูง 

โรงภาพยนตร์เมเจอร์ ซีนีเพล็กซ์ ทุกสาขาทุกโรง
มีจุดเด่นเหนือและแตกต่างจากโรงภาพยนตร์ของคู่แข่งอย่างชัดเจน (Product
Differentiation)
ในเรื่องความสวยงามหรูหราของสถานที่บริการทั้งภายนอกและภายในโรงภาพยนตร์และความทันสมัยของระบบเทคโนโลยีด้านภาพและเสียง
ทั้งนี้เป็นผลมาจากการติดตามศึกษาพฤติกรรมของลูกค้าผู้ใช้บริการโรงภาพยนตร์ (Moviegoer)
อย่างต่อเนื่อง
พบว่าลูกค้าให้ความสำคัญกับความสวยงามและความสะดวกสบายของสถานที่เป็นอันดับหนึ่งในการเลือกใช้บริการโรงภาพยนตร์
ดังนั้นกลุ่มเมเจอร์ ซีนีเพล็กซ์
จึงมีการกำหนดเป็นนโยบายและแผนงานที่ต่อเนื่องในการปรับปรุงและพัฒนาสาขาให้มีความสวยงามและทันสมัยอยู่เสมอ

2) กลยุทธ์ด้านทำเลที่ตั้งที่สมบูรณ์

กลุ่มเมเจอร์ ซีนีเพล็กซ์ กำหนดนโยบายในการเลือกทำเลที่ตั้งสาขาโรงภาพยนตร์
โดยมีองค์ประกอบสำคัญคืออยู่ในเขตพื้นที่แหล่งชุมชนใจกลางเมือง ใกล้สถานศึกษา
ใกล้ห้างสรรพสินค้า ใกล้สถานที่ทำงานบริษัทเอกชน ใกล้สถานที่ราชการ ใกล้แหล่งชุมชนที่พักอาศัย
และอยู่ในเส้นทางที่การสัญจรไปมาสะดวก
มีรถประจำทางผ่านหลายสายและเป็นทางผ่านออกสู่ภาคต่างๆ ดังเช่นที่ตั้งของ 12 สาขาในปัจจุบัน
รวมถึงสาขาใหม่ที่จะเปิดให้บริการในอนาคต เพื่อให้เข้าถึงกลุ่มลูกค้า

3) กลยุทธ์การทำตลาดเชิงรุกกับลูกค้า

เพื่อสร้างฐานลูกค้าและรักษาความสัมพันธ์อันดีอย่างต่อเนื่อง กลุ่มเมเจอร์ ซีนีเพล็กซ์
ได้ดำเนินกลยุทธ์การตลาดเชิงรุกกับลูกค้า
แผนการตลาดที่มีความรวดเร็วและมีความคล่องตัวในการปรับเปลี่ยนให้สอดคล้องกับสถานการณ์ตลาดที่เปลี่ยนแปลงอยู่เสมอรวมถึงแผนการทำตลาดแบบ
Direct Marketing เพื่อขยายฐานลูกค้า

กลยุทธ์การทำตลาดเชิงรุกที่ใช้อยู่ในปัจจุบันประกอบด้วย

- การนำเสนอสินค้าและบริการที่หลากหลาย (Variety)

- งานบริการที่ประทับใจ (Impression)

- กิจกรรมส่งเสริมการขาย (Sales Promotion) สามารถจำแนกออกได้เป็น 2 แบบคือ

แบบที่ 1) แบบเป็นส่วนลด ที่ได้รับความนิยมและประสบความสำเร็จเป็นอย่างมากคือ บัตรเมเจอร์
การ์ด (Major Card) ใช้เป็นส่วนลดค่าบัตรเข้าชมภาพยนตร์

แบบที่ 2) แบบเป็นของสะสม เช่นการแจกแฮนด์บิล (Handbill)
แผ่นภาพโฆษณาภาพยนตร์ที่ค่ายภาพยนตร์ผลิตออกมาเพื่อแจกให้กับผู้ชมภาพยนตร์ที่นิยมสะสมเป็นที่ระลึก
โดยเฉพาะอย่างยิ่งบัตรเมเจอร์ การ์ด นอกจากจะเป็นบัตรส่วนลด
ลูกค้ายังให้ความนิยมเป็นของสะสมและนิยมสะสมกันอย่างต่อเนื่อง ตั้งแต่เมจอร์ การ์ด
รุ่นแรกที่ออกมาเมื่อปี 2538 จนถึงปัจจุบันมีไม่ต่ำกว่า 100 รุ่น และแต่ละรุ่นเฉลี่ยผลิตไม่น้อยกว่า
20,000 ใบ ซึ่งตลอด 7 ปีกว่า เมเจอร์ ซีนีเพล็กซ์ ได้ออกบัตรเมเจอร์ การ์ด ไปแล้วไม่น้อยกว่า
2,000,000 ใบที่กระจายอยู่ในท้องตลาด

4) กลยุทธ์การสร้างพันธมิตรธุรกิจ

กลุ่มเมเจอร์ ซีนีเพล็กซ์ให้ความสำคัญกับการสร้างความสัมพันธ์อันดีกับพันธมิตรธุรกิจ
เช่นบริษัทตัวแทนจำหน่ายภาพยนตร์ กลุ่มเมเจอร์
ซีนีเพล็กซ์ให้ความร่วมมืออำนวยความสะดวกด้านสถานที่ในการทำโปรโมชั่นหนังแต่ละเรื่องจัดฉายหนังรอบปฐมทัศน์
(Sneak Preview) รวมทั้งการช่วยจัดโปรแกรมรอบฉายหนังให้เหมาะสมกับความนิยมของตลาด
โดยแต่ละสาขาจะวางโปรแกรมหนังจำนวนรอบฉายของหนังแต่ละเรื่องไม่เหมือนกัน
มีความยืดหยุ่นค่อนข้างมาก
โดยหนังเรื่องใดที่มีกระแสความนิยมมากจะถูกวางรอบฉายจำนวนมากรอบ
ในขณะเดียวกันหนังเรื่องใดที่เข้าฉายแต่ได้รับความนิยมจากผู้ชมต่ำก็จะถูกถอดจากโปรแกรมเร็ว
ทั้งนี้เพื่อจะได้นำหนังเรื่องที่ได้รับความนิยมมากกว่าเข้าฉายแทนเพื่อให้สอดคล้องและตอบสนองได้ทันกับความต้องการของลูกค้า

พันธมิตรธุรกิจอีกประเภทที่สำคัญคือสปอนเซอร์
เป็นบริษัทเจ้าของสินค้าบริษัทใหญ่และส่วนใหญ่เป็นบริษัทที่มีชื่อทางการค้าเป็นสากล
(International Brand) และมีกลุ่มลูกค้าเป้าหมายกลุ่มเดียวกับลูกค้าของเมเจอร์ ซีนีเพล็กซ์
ดังเช่นเครื่องดื่มเป็ปซี่ (Pepsi)
โดยโรงภาพยนตร์จะร่วมทำแผนการตลาดกับกลุ่มสปอนเซอร์อย่างต่อเนื่อง
เช่นการทำโฆษณาบนจอภาพยนตร์และการทำโปรโมชั่นภายในพื้นที่สาขา เป็นต้น

ข. ลักษณะลูกค้าและกลุ่มลูกค้าเป้าหมาย

เนื่องด้วยภาพยนตร์ที่เข้าฉายในปัจจุบันมีจำนวนมากและมีความหลากหลายของประเภทสูง
มีภาพยนตร์ที่เหมาะกับผู้ชมทุกวัย ทำให้ฐานลูกค้าผู้ชมภาพยนตร์ค่อนข้างกว้าง กลุ่มลูกค้าของเมเจอร์
ซีนีเพล็กซ์จะครอบคลุมตั้งแต่วัยรุ่น วัยทำงาน วัยสูงอายุ และกลุ่มที่มาเป็นครอบครัว
โดยกลุ่มวัยรุ่นและวัยทำงานจะมีความถี่ในการใช้บริการชมภาพยนตร์สูงกว่ากลุ่มอื่น
ทั้งนี้อาจเนื่องมาจากความสะดวกด้านเวลาและความชอบดูภาพยนตร์หลากแนวกว่ากลุ่มลูกค้าอื่น

นอกจากกลุ่มลูกค้าที่เป็นผู้นิยมชมภาพยนตร์ทั่วไป (Moviegoers) กลุ่มเมเจอร์ ซีนีเพล็กซ์
ได้ให้ความสำคัญกับการขยายฐานลูกค้าให้กว้างขึ้น
โดยมีเป้าหมายขยายเข้าสู่กลุ่มผู้ที่ยังไม่นิยมชมภาพยนตร์ (Non-moviegoers)
หรือผู้ที่ยังไม่ชอบไปโรงภาพยนตร์ซึ่งบริษัทฯ เชื่อว่ายังมีอีกเป็นจำนวนมาก
การทำการตลาดโดยใช้กลยุทธ์การเข้าถึงหรือ Direct marketing ชักชวนให้ลองใช้บริการ
มีส่วนลด หากการทำการตลาดกับลูกค้ากลุ่มนี้สำเร็จจะสามารถทำให้กลุ่มเมเจอร์ ซีนีเพล็กซ์
เพิ่มฐานลูกค้าและจำนวนยอดขายให้กลุ่มเมเจอร์ ซีนีเพล็กซ์ ได้เป็นอย่างดี
นอกเหนือจากการกระตุ้นยอดขายจากกลุ่ม Moviegoers ซึ่งนิยมติดตามชมภาพยนตร์เป็นประจำ

ค. ช่องทางการจำหน่าย

การจำหน่ายตั๋วเข้าชมภาพยนตร์ผ่านช่องจำหน่ายตั๋ว (Box Office) บริเวณด้านโรงภาพยนตร์
เป็นวิธีเดิมที่ยังคงเป็นที่นิยมใช้อยู่ในปัจจุบัน
เพื่อเป็นการอำนวยความสะดวกให้แก่ลูกค้าในการซื้อตั๋วเข้าชมภาพยนตร์
และลดระยะเวลาในการรอซื้อตั๋วที่จุดจำหน่ายตั๋ว เมเจอร์ ซีนีเพล็กซ์
ได้จัดให้มีช่องทางการจำหน่ายตั๋วที่เรียกว่า E –Cinema เพิ่มอีก 5 วิธี ดังนี้

1) ซื้อที่เครื่องอีทีเอ็ม (Electronic Ticketing Machine) ซึ่งตั้งอยู่หน้า Box Office

2) ซื้อผ่านระบบโทรศัพท์มือถือ

3) ซื้อผ่านตู้ ATM ของธนาคาร

4) ซื้อผ่านเว็บไซด์ของเมเจอร์ที่ www.majorcineplex.com

5) จองตั๋วผ่านระบบ Call Center (Movie Line) ที่เบอร์โทรศัพท์ 0-2511-5555

3.1.2.2 ภาวะการแข่งขัน

ก. มูลค่าตลาดภาพยนตร์

มูลค่าตลาดภาพยนตร์ ในปี 2545 ที่ผ่านมา รวมทั้งสิ้นประมาณ 3,400 ล้านบาท
เป็นส่วนของมูลค่าตลาดภาพยนตร์ในเขตกรุงเทพมหานครและใช้ระบบส่วนแบ่งจากค่าขายตั๋วหนัง
ประมาณร้อยละ 80 ของมูลค่าตลาดรวม ส่วนที่เหลืออีกร้อยละ 20
เป็นมูลค่าตลาดภาพยนตร์ที่จำหน่ายผ่านระบบสายหนังในต่างจังหวัด

มูลค่าตลาดภาพยนตร์ปี 2545 เติบโตจากปีก่อนสูงถึงประมาณร้อยละ 15.25
ทั้งนี้เนื่องมาจากการขยายตัวอย่างมากของภาพยนตร์ไทยโดยมียอดขายตั๋วสูงถึง 819.63 ล้านบาท
คิดเป็นสัดส่วนประมาณร้อยละ 24.14 ของมูลค่าตลาดภาพยนตร์ทั้งปี

+----------------------------+-------------+------------+-------------+
| ประเภทภาพยนตร์              | จำนวนเรื่อง   | ยอดขายตั๋ว   | สัดส่วน       |
|                            |             |            |             |
|                            |             | (ล้านบาท)   | (ร้อยละ)     |
+----------------------------+-------------+------------+-------------+
| ภาพยนตร์ตะวันตก              | 181         | 2,449.41   | 72.15       |
+----------------------------+-------------+------------+-------------+
| ภาพยนตร์จีน                  | 20          | 12.78      | 0.38        |
+----------------------------+-------------+------------+-------------+
| ภาพยนตร์เกาหลี               | 13          | 73.05      | 2.15        |
+----------------------------+-------------+------------+-------------+
| ภาพยนตร์ญี่ปุ่น                 | 9           | 35.66      | 1.05        |
+----------------------------+-------------+------------+-------------+
| ภาพยนตร์อินเดีย               | 1           | 4.37       | 0.13        |
+----------------------------+-------------+------------+-------------+
| รวมภาพยนตร์ต่างประเทศ        | 224         | 2,575.27   | 75.86       |
+----------------------------+-------------+------------+-------------+
| ภาพยนตร์ไทย                 | 24          | 819.63     | 24.14       |
+----------------------------+-------------+------------+-------------+
| รวมภาพยนตร์ที่เข้าฉายทั้งหมด     | 248         | 3,394.90   | 100         |
+----------------------------+-------------+------------+-------------+

ที่มา : บริษัทตัวแทนจำหน่ายภาพยนตร์

บริษัทตัวแทนจำหน่ายภาพยนตร์ ได้คาดการณ์มูลค่าตลาดภาพยนตร์ในปี 2546 ประมาณ 3,900
ล้านบาท เติบโตจากปี 2545 ในอัตราประมาณร้อยละ 15
โดยเป็นผลมาจากการเติบโตอย่างต่อเนื่องของธุรกิจภาพยนตร์จากฮอลลีวูด (Hollywood)
ที่มีจำนวนภาพยนตร์รอเข้าฉายในปีนี้จำนวน 280 เรื่อง เป็นหนังระดับ Blockbuster จำนวน
20-25 เรื่อง และเสริมความคึกคักของตลาดด้วยภาพยนตร์ไทย
ที่มีการประกาศเดินกล้องถ่ายทำไม่ต่ำกว่า 40 เรื่อง

ข. โอกาสเติบโตของธุรกิจโรงภาพยนตร์

1. โอกาสเติบโตของธุรกิจโรงภาพยนตร์สามารถประเมินได้จากตัวชี้ (Indicator)
ทางธุรกิจได้แก่จำนวนประชากรต่อโรง (Population Per Screen) โดยบริษัทฯ
คาดว่าประชากรในกรุงเทพและปริมณฑลต่อโรงอยู่ที่ระดับประมาณ 50,000-60,000
คนซึ่งสูงมากเมื่อเทียบกับตัวเลขของประเทศสหรัฐอเมริกาในปี 2544[2]
ที่มีจำนวนประชากรต่อโรงอยู่ที่ระดับเพียง 7,230 คน
และประเทศไทยมีระดับราคาตั๋วเฉลี่ยเท่ากับประมาณ 2.0 ดอลลาร์สหรัฐฯ เมื่อเทียบกับ 5.62
ดอลลาร์สหรัฐฯ ของประเทศสหรัฐอเมริกา อัตราการเข้าชมภาพยนตร์ของประเทศไทยอยู่ที่ระดับ 2
เรื่องต่อคนต่อปี เปรียบเทียบกับประเทศสหรัฐอเมริกาและประเทศออสเตรเลีย
ที่มีอัตราการเข้าชมภาพยนตร์อยู่ที่ 5.45 และ 4.71 เรื่องต่อคนต่อปี
ประกอบกับในปัจจุบันธุรกิจโรงภาพยนตร์อยู่ในภาวะที่เรียกว่า Under Screen
คือมีจำนวนภาพยนตร์ (Software)
ที่ผลิตออกมาและรอจะเข้าฉายในโรงภาพยนตร์รอบแรกมากกว่าจำนวนโรงภาพยนตร์ (Hardware)
ที่รองรับ
ทำให้ภาพยนตร์แต่ละเรื่องมีระยะเวลาการเข้าฉายและจำนวนรอบที่ฉายในโรงภาพยนตร์ได้ระยะเวลาจำกัดโดยเฉลี่ยประมาณ
1–4 สัปดาห์ ระยะเวลาการฉายและจำนวนรอบฉายจะเพิ่มขึ้นหรือลดลง
ขึ้นอยู่กับความนิยมของภาพยนตร์เรื่องนั้นๆ
เปรียบเทียบกับความนิยมของหนังเรื่องอื่นที่มีกำหนดการเข้าฉายในช่วงเดียวกันเป็นปัจจัยสำคัญ
และเมื่อพิจารณาเปรียบเทียบจำนวนภาพยนตร์ที่ผลิตในต่างประเทศ
โดยเฉพาะภาพยนตร์จากฮอลลีวูดที่มีจำนวนสูงถึงปีละประมาณกว่า 400 เรื่อง
กับจำนวนภาพยนตร์ที่นำเข้ามาฉายในประเทศ จำนวนปีละไม่น้อยกว่า 150 เรื่อง

2. ในภาคเอกชนหลายๆ บริษัทได้เพิ่มการลงทุนในอุตสาหกรรมภาพยนตร์มากขึ้น
ทั้งในส่วนของจำนวนภาพยนตร์ไทยที่เพิ่มขึ้นจากหลายๆ ค่าย เช่น RS, Grammy, ไท
เอนเทอร์เทนเมนท์, สหมงคลฟิล์ม คาดว่าปี 2546 จะเป็นปีทองของภาพยนตร์ไทย
โดยจะมีภาพยนตร์ไทยที่จะเข้าฉายมากถึง 40 เรื่อง
และในส่วนของสถานที่ถ่ายทำภาพยนตร์ที่มีขนาดใหญ่ และได้มาตรฐานสูงขึ้นเทียบชั้นได้กับ
Hollywood ในสหรัฐอเมริกา จากกลุ่มของ กันตนา หรือ Matching Studio
ที่นอกจากจะเตรียมลงทุนสร้างและพัฒนาสถานที่ถ่ายทำให้ได้มาตรฐานแล้ว ยังพัฒนาให้เป็น Movie
Town Theme Park สำหรับการท่องเที่ยวอีกด้วย

นอกจากนี้รัฐบาลยังให้การสนับสนุนอุตสาหกรรมภาพยนตร์ในประเทศเป็นอย่างมากจากการที่การท่องเที่ยวแห่งประเทศไทยร่วมกับสมาพันธ์ภาพยนตร์แห่งชาติจัดงาน
Bangkok International Film Festival ครั้งที่ 1 ขึ้นที่กรุงเทพฯ ระหว่างวันที่ 10-21
มกราคม 2546 นี้
นับเป็นเทศกาลภาพยนตร์ระดับโลกของประเทศไทยที่รวมภาพยนตร์ชั้นดีจากทุกมุมโลกมาเปิดฉายที่โรงภาพยนตร์ชั้นนำของประเทศ
ซึ่งประสบความสำเร็จเป็นอย่างมาก และได้รับการตอบสนองเป็นอย่างดีจากทุกฝ่าย
ได้ขยายกลุ่มผู้ชมภาพยนตร์ออกไปในวงกว้าง
การท่องเที่ยวแห่งประเทศไทยจึงได้วางแผนจัดให้มีเทศกาลดังกล่าวขึ้นเป็นประจำทุกปี
เพื่อส่งเสริมอุตสาหกรรมภาพยนตร์ในประเทศไทยให้ทัดเทียมระดับสากล
รวมทั้งยังส่งเสริมให้ประเทศไทยเป็น Hollywood of Asia
ด้วยการสนับสนุนให้เป็นแหล่งผลิตภาพยนตร์ที่มีคุณภาพ และครบวงจรด้วยความพร้อมในทุกๆ
ด้านทั้งสถานที่ถ่ายทำ บุคลากร และสิ่งอำนวยความสะดวกต่างๆ อย่างครบครัน
รวมทั้งส่งเสริมให้ผู้สร้างภาพยนตร์ต่างชาติเข้ามาลงทุนใช้ประเทศไทยเป็นสถานที่ถ่ายทำภาพยนตร์
ซึ่งสัญญาณต่างๆ เหล่านี้น่าจะเป็นผลดีต่อธุรกิจในทางตรง และในระยะยาวต่อไป

จากที่กล่าวมาข้างต้น ทำให้กลุ่มเมเจอร์ ซีนีเพล็กซ์
ประเมินว่าโอกาสการเติบโตในธุรกิจโรงภาพยนตร์ภายในประเทศยังมีอีกมาก จากการที่หลายๆ
ฝ่ายเข้ามาลงทุน และสนับสนุนอุตสาหกรรมภาพยนตร์ภายในประเทศ
โดยเฉพาะอย่างยิ่งโรงภาพยนตร์ซึ่งถือเป็นส่วนหนึ่งของอุตสาหกรรม
และเป็นตัวหลักสำหรับวงการภาพยนตร์ทั้งภายในประเทศ
และทั่วโลกที่ต้องอาศัยช่องทางนี้ในการเผยแพร่ผลงานภาพยนตร์เป็นลำดับแรกก่อนจึงจะเผยแพร่ไปสู่ธุรกิจอื่นๆ
ในลำดับถัดไป ดังนั้นโรงภาพยนตร์จึงจำเป็นต้องมีมาตรฐานสูงด้านสถานที่ และระบบเทคโนโลยี
เพื่อตอบสนองความต้องการของผู้ชม
ดังนั้นบริษัทฯจึงยังคงนโยบายในการขยายเข้าสู่พื้นที่ในเขตปริมณฑลและในต่างจังหวัด
เพื่อทำให้ลูกค้าได้รับความสะดวกในการไปชมภาพยนตร์มากยิ่งขึ้น

ค. ผู้ประกอบการโรงภาพยนตร์ (คู่แข่งขัน)

ผู้ประกอบการในธุรกิจโรงภาพยนตร์ระบบมัลติเพล็กซ์ (Multiplex)
ในปัจจุบันเฉพาะรายที่มีสาขามากกว่า 2 สาขา มีอยู่เพียง 3 ราย ดังนี้

  --------------------------------------------------------------------------
  ชื่อโรงภาพยนตร์   บริษัทผู้ประกอบการ               จำนวนสาขา   จำนวนโรงภาพยนตร์*
  -------------- ---------------------------- ----------- ------------------
  เมเจอร์ ซีนีเพล็กซ์ บริษัทฯ และบริษัทย่อย             12          111

  อีจีวี            บจ. เอ็นเตอร์เทนเมนท์ โกลเด้นท์   10          85
                 วิลเลจ                                    

  เอส เอฟ ซีนีม่า   บจ. เอส เอฟ ซีนีม่า ซิตี้          6           44
  --------------------------------------------------------------------------

ที่มา: บริษัทตัวแทนจำหน่ายภาพยนตร์

* จำนวนโรงภาพยนตร์ของแต่ละผู้ประกอบการ รวมสาขานอกเขตกรุงเทพและปริมณฑล

  หมายเหตุ : ปัจจุบันจำนวนโรงภาพยนตร์ในเขตกรุงเทพฯและปริมณฑลมีทั้งหมดประมาณ 243
  โรง โดยเป็นโรงภาพยนตร์ของผู้ประกอบการ 3 รายข้างต้นคิดเป็นประมาณร้อยละ 72
  ของทั้งหมดและจัดได้ว่ามีลูกค้าเข้าใช้บริการอย่างสม่ำเสมอ (active)

เนื่องด้วยลักษณะเฉพาะของการประกอบธุรกิจโรงภาพยนตร์ที่ต้องอาศัยประสบการณ์ในธุรกิจเป็นสำคัญ
อีกทั้งขนาดของเงินลงทุนจำนวนมากและทำเลที่ตั้งสาขาที่เหมาะสมทางเศรษฐกิจที่ค่อนข้างจำกัด
ทำให้ผู้ประกอบการในธุรกิจล้วนเป็นรายเดิมที่อยู่ในวงการเท่านั้นและเป็นการยากสำหรับรายใหม่จะเข้ามาเริ่มธุรกิจ

ง. ส่วนแบ่งตลาด

ปัจจุบันโรงภาพยนตร์เมเจอร์ ซีนีเพล็กซ์มีส่วนแบ่งตลาดประมาณร้อยละ 50[3]
ส่วนที่เหลืออีกร้อยละ 50 เป็นของโรงภาพยนตร์รายอื่นอีกจำนวนหลายราย
ทั้งนี้ส่วนแบ่งตลาดจะวัดจากยอดขายตั๋วภาพยนตร์แต่ละเรื่องเฉพาะในรอบสัปดาห์แรกที่เข้าฉาย

จ. แนวโน้มภาวะการแข่งขัน

บริษัทฯ ประเมินภาวะการแข่งขันในธุรกิจโรงภาพยนตร์ปี 2546
ก็ยังคงเป็นการแข่งขันกันเฉพาะโรงภาพยนตร์ในระบบมัลติเพล็กซ์
ซึ่งเป็นที่นิยมของลูกค้าผู้ชมภาพยนตร์ในปัจจุบัน
โดยรูปแบบการแข่งขันจะเป็นการเร่งพัฒนาระบบเทคโนโลยีภาพและเสียง (ซึ่งในขณะนี้ทางบริษัทฯ
เป็นผู้ประกอบการรายเดียวที่เป็นผู้บุกเบิกระบบ Digital Projector
ซึ่งให้ภาพและเสียงที่สมบูรณ์คมชัด โดยระบบนี้จะไม่ต้องใช้ฟิล์ม ดังนั้นการฉายด้วยระบบ Digital
Projector จะคงคุณภาพของภาพได้ยาวนานกว่าการใช้ฟิล์ม
โดยคาดว่าในปีนี้น่าจะมีความเคลื่อนไหวในการลงทุนกันมากขึ้น)
รวมทั้งการปรับปรุงตกแต่งสถานที่บริการให้ทันสมัยสอดคล้องกับความนิยมที่ปรับเปลี่ยนอย่างรวดเร็วของลูกค้า
การอำนวยความสะดวกแก่ลูกค้ารวมถึงการขยายสาขาเข้าสู่พื้นที่ทำเลในเขตกรุงเทพรอบนอกมากขึ้น

3.1.3 การจัดหาผลิตภัณฑ์หรือบริการ

3.1.3.1 การจัดให้ได้มาซึ่งผลิตภัณฑ์เพื่อจำหน่าย

ก. ภาพยนตร์

โรงภาพยนตร์เมเจอร์ ซีนีเพล็กซ์ ไม่มีภาระต้นทุนในการจัดซื้อภาพยนตร์
ลักษณะการประกอบธุรกิจโรงภาพยนตร์จะเปิดรับภาพยนตร์เข้าฉายรอบแรก
จากทุกค่ายผู้ผลิตทั้งค่ายต่างประเทศและในประเทศ
ผ่านบริษัทตัวแทนจำหน่ายภาพยนตร์ทั้งรายใหญ่และรายอิสระ
โดยเป็นการเจรจาตกลงส่วนแบ่งรายได้จากยอดขายตั๋วเข้าชมภาพยนตร์
ในลักษณะเรื่องต่อเรื่องและโรงต่อโรง ไม่มีการทำสัญญาผูกพันระยะยาว
อำนาจการต่อรองอัตราส่วนแบ่งรายได้จะอยู่บนพื้นฐานของประวัติยอดขายตั๋ว
ผู้ประกอบการรายใดที่มีโรงภาพยนตร์จำนวนมาก
ลูกค้าให้ความนิยมและมีประวัติการทำยอดขายตั๋วสูงอย่างต่อเนื่อง
จะมีอำนาจการต่อรองส่วนแบ่งสูงตามไปด้วย

ข. บริษัทตัวแทนจำหน่ายภาพยนตร์

บริษัทตัวแทนจำหน่ายภาพยนตร์สามารถจำแนกออกเป็น 2 กลุ่มหลักคือ
กลุ่มบริษัทตัวแทนจำหน่ายรายใหญ่ และบริษัทตัวแทนจำหน่ายรายอิสระ

  บริษัทตัวแทนจำหน่ายรายใหญ่

บริษัทตัวแทนจำหน่ายภาพยนตร์รายใหญ่โดยส่วนใหญ่จะเป็นบริษัทในเครือของบริษัทผู้ผลิตภาพยนตร์ในต่างประเทศ
ได้แก่บริษัท ภาพยนตร์โคลัมเบีย ไทรสตาร์ บัวนา วิสต้า (ประเทศไทย) จำกัด บริษัท ยูไนเต็ด
อินเตอร์เนชั่นแนล พิคเจอร์ส (ฟาร์อีสต์) จำกัดและ Warner Brothers (FE), Inc

  บริษัทตัวแทนจำหน่ายอิสระ

บริษัทตัวแทนจำหน่ายอิสระโดยส่วนใหญ่ไม่ได้เป็นบริษัทในเครือของบริษัทผลิตรายใด
แต่จะเป็นผู้ซึ่งจะนำเข้าหนังจากต่างประเทศ หรือผู้ที่จัดหาหนังภายในประเทศเอง
โดยจะทำธุรกิจในลักษณะซื้อลิขสิทธิ์ภาพยนตร์จากบริษัทผู้ผลิตหรือผู้สร้างภาพยนตร์
จากตลาดค้าภาพยนตร์ในต่างประเทศ เช่น เทศกาลภาพยนตร์เมืองคานน์
หรือจากผู้สร้างภาพยนตร์รายเล็กภายในประเทศทั่วไป โดยอาศัยเน็ตเวิร์คที่มีอยู่ในการดำเนินธุรกิจ

บริษัทผู้สร้างภาพยนตร์ไทยและจัดจำหน่าย

บริษัทผู้สร้างภาพยนตร์ไทย ในปี 2546 มีผู้ที่เข้ามาในวงการผลิตภาพยนตร์เพิ่มขึ้นหลายค่าย เช่น
กลุ่มของบริษัท อาร์เอส โปรโมชั่น, กลุ่มของบริษัทแกรมมี่, กลุ่มในเครือสถานีโทรทัศน์ช่อง 3,
กลุ่มไฟว์สตาร์, กลุ่มสหมงคลฟิล์ม เป็นต้น
ซึ่งแนวโน้มการที่ธุรกิจภาพยนตร์ไทยมีการเติบโตค่อนข้างสูง
จึงมีหลายค่ายที่เข้าสู่ธุรกิจนี้เพื่อใช้ประโยชน์ในทรัพย์กรที่มีอยู่เพิ่มช่องทางธุรกิจ

3.1.3.2 ผลกระทบต่อสิ่งแวดล้อม

-ไม่มี-

3.2 ธุรกิจโบว์ลิ่ง และคาราโอเกะ (Bowling Business & Karaoke)

ด้วยการวางกลยุทธ์การตลาดเน้นสร้างความหลากหลายในงานบริการเพื่อเสริมฐานธุรกิจโรงภาพยนตร์ซึ่งเป็นธุรกิจหลัก
กลุ่มเมเจอร์ ซีนีเพล็กซ์ได้ขยายเข้าสู่ธุรกิจโบว์ลิ่งใช้ชื่อทางการค้าว่า “เมเจอร์ โบว์ล”
สุดยอดโบว์ลิ่งสมบูรณ์แบบ โดยวางนโยบายการเปิดสาขาของเมเจอร์ โบว์ล
ควบคู่ไปกับการขยายสาขาของโรงภาพยนตร์เมเจอร์ ซีนีเพล็กซ์

3.2.1 ลักษณะผลิตภัณฑ์หรือบริการ

เมเจอร์ โบว์ลนำเสนอบริการโบว์ลิ่งในลักษณะของกีฬาเพื่อความบันเทิง (Sport
Entertainment) ซึ่งเป็นรูปแบบที่แตกต่างจากโบว์ลิ่งในรูปแบบเดิมที่จะเน้นเพื่อการกีฬา เมเจอร์
โบว์ลมีรูปแบบผสมผสานระหว่างบริการโบว์ลิ่งด้วยอุปกรณ์โบว์ลิ่งสะท้อนแสง (Cosmic Bowl)
สะท้อนแสงทั้งลูก พิน และเลน เข้ากับบรรยากาศบันเทิง พร้อมการให้บริการคาราโอเกะ
เพื่อเพิ่มทางเลือกให้กับผู้มาใช้บริการ พร้อมกันนี้ยังมีบริการจำหน่ายอาหารและเครื่องดื่ม
และบริการจัดการแข่งขัน (Tournament) พร้อมจัดเลี้ยงเป็นหมู่คณะ

อัตราค่าเกมส์โบว์ลิ่งอยู่ระหว่าง 70 บาทถึง 100 บาทต่อเกมส์ทั้งนี้ขึ้นอยู่กับช่วงวันและเวลาทำการ

นอกจากนี้ยังมีบริการเสริมเพื่อเพิ่มความสะดวกให้แก่ผู้ที่มาใช้บริการได้แก่บริการให้เช่ารองเท้า
จำหน่ายถุงเท้า และบริการจำหน่ายสินค้าและอุปกรณ์โบว์ลิ่งในร้านโปรชอป(Proshop)
ซึ่งเป็นร้านค้าที่ดำเนินการโดยบุคคลภายนอก

เมเจอร์ โบว์ลทั้ง 6 สาขาในปัจจุบัน ประกอบด้วย

+---------------------------+--------------------+---------------------+
| เมเจอร์ โบว์ล               | จำนวนเลนโบว์ลิ่ง      | จำนวนห้องคาราโอเกะ   |
+---------------------------+--------------------+---------------------+
| 1. สาขาสุขุมวิท              | 20                 | 7                   |
+---------------------------+--------------------+---------------------+
| 2. สาขารัชโยธิน             | 46                 | 13                  |
+---------------------------+--------------------+---------------------+
| 3. สาขาเวิลด์ เทรด เซ็นเตอร์  | 32                 | -                   |
+---------------------------+--------------------+---------------------+
| 4. สาขารังสิต               | 34                 | 13                  |
+---------------------------+--------------------+---------------------+
| 5. สาขาเสรีเซ็นเตอร์         | 12                 | 9                   |
+---------------------------+--------------------+---------------------+
| 6. สาขาพระราม 2           | 30                 | 13                  |
+---------------------------+--------------------+---------------------+
| รวม                       | 174                | 55                  |
+---------------------------+--------------------+---------------------+

บริการห้องคาราโอเกะเป็นอีกหนึ่งบริการเพื่อความบันเทิงที่สอดคล้องเป็นอย่างดีกับความนิยมและพฤติกรรมของลูกค้าที่เข้ามาใช้บริการโบว์ลิ่งที่นิยมมากันเป็นกลุ่มคณะ
ตามนโยบายของบริษัทฯ เมเจอร์
โบว์ลจะมีห้องคาราโอเกะเปิดให้บริการตามความเหมาะสมของแต่ละสาขา

3.2.2 การตลาดและภาวะการแข่งขัน

3.2.2.1 การตลาด

ก. กลยุทธ์การตลาด

กลุ่มเมเจอร์ ซีนีเพล็กซ์ วางตำแหน่งสินค้าและบริการ (Positioning) ให้ “เมเจอร์ โบว์ล”
เป็นสุดยอดโบว์ลิ่งสมบูรณ์แบบ
และด้วยวัตถุประสงค์ของการดำเนินธุรกิจโบว์ลิ่งเพื่อเสริมฐานธุรกิจโรงภาพยนตร์และเพิ่มความหลากหลายให้บริการภายในสาขาของเมเจอร์
ซีนีเพล็กซ์ ทำให้กลยุทธ์การตลาดด้านต่างๆ ที่นำมาใช้
ล้วนเป็นกลยุทธ์การทำตลาดร่วมและสอดคล้องกับกลยุทธ์การตลาดของโรงภาพยนตร์
ประกอบด้วยกลยุทธ์มาตรฐานสูง กลยุทธ์ด้านทำเลที่ตั้งที่สมบูรณ์ กลยุทธ์การทำตลาดเชิงรุก
และกลยุทธ์การสร้างพันธมิตรธุรกิจ
แม้ว่าจะมีรายละเอียดต่างกันบ้างเนื่องจากความต่างในการดำเนินธุรกิจ

ข. ลักษณะลูกค้าและกลุ่มลูกค้าเป้าหมาย

ฐานลูกค้าที่เป็นกลุ่มเป้าหมายหลักของธุรกิจโบว์ลิ่ง
เป็นกลุ่มและช่วงวัยเดียวกับลูกค้าของธุรกิจโรงภาพยนตร์
ที่นิยมและชื่นชอบในความทันสมัยของสินค้าและบริการ
และมีพฤติกรรมการใช้จ่ายสินค้าเพื่อความบันเทิงอย่างสม่ำเสมอ

ค. การจำหน่ายและช่องทางการจำหน่าย

ปัจจุบันมีเพียงวิธีเดียวคือที่สาขาของเมเจอร์ โบว์ล ทั้ง 6 สาขา

3.2.2.2 ภาวะการแข่งขัน

ก. ผู้ประกอบการ

ในปัจจุบันผู้ประกอบการสถานโบว์ลิ่งเฉพาะกรุงเทพและปริมณฑลมีจำนวน 14 ราย ใน 28 สาขา
จำนวน 848 เลน ในจำนวนผู้ประกอบการทั้งหมดสามารถจำแนกออกได้เป็น 2
กลุ่มคือกลุ่มผู้ประกอบการที่มีสาขาจำนวน 5 ราย และที่ไม่มีสาขาจำนวน 9 ราย
เมื่อเปรียบเทียบในเชิงจำนวนสาขาที่เปิดให้บริการ เมเจอร์ โบว์ล จัดอยู่ในอันดับ 2
ของธุรกิจโดยมีสาขารวม 6 สาขา จำนวน 174 เลน

  -------------------------------- -------------------- ------------------
  ชื่อผู้ประกอบการ                     จำนวนสาขา            จำนวนเลน

  พี เอส โบว์ล                       6                    200

  เมเจอร์ โบว์ล                      6                    174

  บรันสวิค สยาม                      3                    116

  โคลัมบัส โบว์ล                      2                    76

  คอสโม โบว์ล                       2                    68
  -------------------------------- -------------------- ------------------

ที่มา : บริษัทฯ

ข. แนวโน้มการแข่งขัน

เนื่องด้วยธุรกิจโบว์ลิ่งมีข้อจำกัดอยู่หลายประการ
ซึ่งทำให้การเข้ามาของผู้ประกอบการรายใหม่เป็นได้ค่อนข้างยาก
ตัวอย่างข้อจำกัดเช่นขนาดพื้นที่ให้บริการที่มีขนาดใหญ่
อีกทั้งถูกจำกัดด้วยความกว้างและความยาวของเลนโบว์ลิ่ง
และเป็นธุรกิจที่ต้องใช้เงินลงทุนสูงในการก่อสร้างสถานที่และจัดซื้ออุปกรณ์โบว์ลิ่ง เป็นต้น

สำหรับแนวโน้มการแข่งขันในธุรกิจของกลุ่มผู้ประกอบการรูปแบบเดิม
น่าจะออกมาในลักษณะของการเร่งพัฒนารูปแบบการให้บริการและอาจมีการแข่งขันในด้านราคาประกอบด้วย
ทั้งนี้ไม่มีผลกระทบกับ “เมเจอร์ โบว์ล” ด้วยเหตุผลของรูปแบบ และกลุ่มลูกค้าที่ต่างกัน เช่น
กลุ่มครอบครัว เป็นต้น โดยที่ เมเจอร์ โบว์ล สร้างความแตกต่างจากผู้ประกอบการรายอื่นๆ
ด้วยระบบ Automatic Ball Wall เพื่อตอบสนองครอบครัวที่พาลูกหรือเด็กเข้ามาใช้บริการ

3.2.3 การจัดหาผลิตภัณฑ์หรือบริการ

3.2.3.1 การจัดให้ได้มาซึ่งผลิตภัณฑ์เพื่อจำหน่าย

ก. บริษัทตัวแทนจำหน่ายอุปกรณ์โบว์ลิ่ง 

อุปกรณ์โบว์ลิ่งที่มีจำหน่ายในปัจจุบันเป็นการนำเข้าจากต่างประเทศโดยบริษัทตัวแทนจำหน่ายในประเทศ
ในกรณีของ “เมเจอร์ โบว์ล” ใช้อุปกรณ์โบว์ลิ่งที่ทันสมัยของบรันสวิค (Brunswick)
ผู้นำอุปกรณ์โบว์ลิ่งระดับโลก โดยเป็นการซื้อตรงจากประเทศสหรัฐอเมริกา

ข. อาหารและเครื่องดื่ม

สำหรับส่วนงานครัวดูแลด้านอาหารและเครื่องดื่มนั้น การจัดซื้ออาหารสดจะเป็นในลักษณะวันต่อวัน
โดยการประมูลเปรียบเทียบราคาแต่ละราย
ส่วนเครื่องดื่มจำพวกแอลกอฮอล์นั้นส่วนใหญ่จะเป็นสินค้าในกลุ่มสปอนเซอร์เป็นหลักและมีสินค้าจากรายอื่นเสริม
การสั่งซื้อจะพิจารณาจากความเหมาะสมของราคาเป็นหลักไม่มีรายประจำผูกขาด
ทำให้เกิดความคล่องตัวในการจัดซื้อสูง

3.2.3.2 ผลกระทบต่อสิ่งแวดล้อม

-ไม่มี-

3.3 ธุรกิจบริการสื่อโฆษณา

ภายใต้การดำเนินงานของ “บริษัท เมเจอร์ ซีนีแอด จำกัด ” ซึ่งเป็นบริษัทย่อยของกลุ่มเมเจอร์
ซีนีเพล็กซ์ โดยมีขอบเขตการประกอบธุรกิจหลักเพื่อให้บริการสื่อโฆษณาในสาขาของ เมเจอร์
ซีนีเพล็กซ์ รวม 12 สาขาในปัจจุบัน
รวมถึงการให้บริการทำโปรโมชั่นภาพยนตร์และให้บริการทางการตลาด มีรายละเอียดดังนี้

การโฆษณาในโรงภาพยนตร์จัดเป็นช่องทางโฆษณาอีกช่องทางหนึ่งที่มีประสิทธิภาพ
และเป็นที่นิยมของบริษัทโฆษณาและบริษัทเจ้าของสินค้า
เนื่องจากสามารถเข้าถึงกลุ่มลูกค้าเป้าหมายที่กำหนดได้มากกว่าการโฆษณาผ่านสื่อประเภทอื่นอย่างสื่อโทรทัศน์
สื่อวิทยุ หรือแผ่นป้ายโฆษณา ที่เป็นการโฆษณาถึงกลุ่มลูกค้าเป้าหมายในแนวกว้าง (Mass
Advertising)

การให้บริการสื่อโฆษณาภายในโรงภาพยนตร์ และภายในสาขาของ โรงภาพยนตร์เมเจอร์
ซีนีเพล็กซ์ อยู่ภายใต้การดูแลและบริหารงานของเมเจอร์ ซีนีแอด
โดยเป็นลักษณะการจ้างบริหารและมีการแบ่งส่วนรายรับค่าโฆษณาระหว่างเจ้าของโรงภาพยนตร์และเมเจอร์
ซีนีแอด

3.3.1 ลักษณะผลิตภัณฑ์หรือบริการ

3.3.1.1 บริการสื่อโฆษณา (Media Provider)

ประกอบด้วยบริการโฆษณาในรูปแบบต่างๆ ดังนี้

1. โฆษณาบนจอภาพยนตร์ (Screen Ads)

2. โฆษณาบนจอวีดีโอ (VDO Wall) บริเวณโถงชั้นล่างในสาขา

3. โฆษณาบนป้ายโฆษณาพลิกได้ 3 หน้า (Tri Vision) บนผนังหน้าโรงภาพยนตร์

4. โฆษณาบน Slide Box ณ บริเวณเคาน์เตอร์จำหน่ายเครื่องดื่ม

5. โฆษณาบนจอโทรทัศน์ ณ บริเวณเคาน์เตอร์จำหน่ายเครื่องดื่ม

6. โฆษณาบน website ของบริษัท www.majorcineplex.com

7. โฆษณาในแมกกาซีนของบริษัท “Major Cineplex Experience”

8. โฆษณากลางแจ้ง (Outdoor Side)

จากจำนวนรูปแบบโฆษณาทั้งหมดดังกล่าวข้างต้น โฆษณาบนจอภาพยนตร์ (Screen Ads) ใน 12
สาขารวม 111 โรงภาพยนตร์ (รวมโฆษณาบนจอ IMAX ) เป็นสื่อที่นิยมและมียอดเงินโฆษณาสูงสุด
บริษัทโฆษณาและบริษัทเจ้าของสินค้าสนใจเลือกและจัดสรรงบประมาณเพื่อลงโฆษณา
นอกเหนือจากการลงโฆษณาในสื่อยอดนิยมอย่างสื่อโทรทัศน์และสื่อวิทยุ
ทั้งนี้เนื่องจากจุดเด่นของการลงโฆษณาในโรงภาพยนตร์สามารถคาดการณ์จำนวนของผู้รับสื่อโฆษณาหรือผู้บริโภคได้ค่อนข้างชัดเจน
อีกทั้งสามารถสื่อได้ตรงกับกลุ่มลูกค้าที่ต้องการ

3.3.1.2 การทำโปรโมชั่นภาพยนตร์ (Movie Promotion)

สามารถจำแนกออกได้เป็น 2 ลักษณะของบริการ

1. การทำกิจกรรมร่วมกับบริษัทหนัง (Movie Co-promotion)
โดยมีบริษัทเจ้าของสินค้าเข้าร่วมเป็นผู้สนับสนุนรายการค่าใช้จ่ายที่เกิดขึ้นจากการทำกิจกรรม

2. การทำโปรโมชั่นภาพยนตร์ (Film Promotion)
เป็นการทำโปรโมชั่นนำเสนอภาพยนตร์ให้กับค่ายหนังอิสระ

3.3.1.3 การให้บริการทางการตลาด (Marketing Activity Services)

เป็นการให้บริการกับบริษัทเจ้าของสินค้าทำกิจกรรมทางการตลาดกับกลุ่มเป้าหมายที่กำหนด
โดยกิจกรรมทางตลาดในแต่ละครั้งจะจัดขึ้นภายในพื้นที่ของสาขาโรงภาพยนตร์

3.3.2 การตลาดและภาวะการแข่งขัน

3.3.2.1 การตลาด

ก. กลยุทธ์การตลาด

  ในการขายสื่อโฆษณาในโรงภาพยนตร์
  กลยุทธ์การตลาดจะเน้นการนำเสนอให้ลูกค้าบริษัทโฆษณาและบริษัทเจ้าของสินค้าเห็นว่าโรงภาพยนตร์เมเจอร์
  ซีนีเพล็กซ์เป็นแหล่งชุมนุมของกลุ่มผู้บริโภคที่มีรสนิยมการใช้จ่ายซื้อสินค้าเพื่อความบันเทิงอย่างไม่จำกัด
  ฐานอายุค่อนข้างกว้างตั้งแต่วัยรุ่น วัยทำงานและกลุ่มที่มาเป็นครอบครัว
  โดยกลุ่มที่มีความสม่ำเสมอในการเข้ามาใช้บริการจะเป็นกลุ่มวัยรุ่น วัยทำงาน
  จากข้อมูลรายได้โรงภาพยนตร์และโบว์ลิ่งสามารถประเมินยอดจำนวนผู้ที่เข้ามาใช้บริการ
  (Visitor) ภายในสาขาทั้งสิ้น 12 สาขาของเมเจอร์ ซีนีเพล็กซ์ในปี 2545
  ได้ว่ามีจำนวนสูงถึงประมาณ 20 ล้านคนต่อปี
  ในจำนวนนี้อาจมีความถี่ในการเข้ามาใช้บริการมากน้อยต่างกันในแต่ละสาขา
  ทั้งนี้จำนวนผู้ที่เข้ามาใช้บริการแต่ละสาขาจะแปรผันตามจำนวนโรงภาพยนตร์ โบว์ลิ่ง
  และบริการอื่นๆ ในสาขา เช่นที่สาขารัชโยธินจะมีจำนวนผู้ที่เข้ามาใช้บริการเฉลี่ยประมาณ 4
  ล้านคนต่อปี โดยจำนวนผู้มาใช้บริการจะหนาแน่นในช่วงวันศุกร์ เสาร์
  อาทิตย์และช่วงปิดภาคเรียน สำหรับปี 2546 ด้วยจำนวนสาขาที่เพิ่มขึ้นบริษัทฯ
  ประเมินว่าจะมีจำนวนผู้ที่เข้ามาใช้บริการภายในสาขาเพิ่มขึ้นเป็นประมาณ 10.0 ล้านคนต่อปี

  การจัดกิจกรรมโฆษณาประชาสัมพันธ์ และกิจกรรมทางการตลาด
  สามารถทำได้กับทุกพื้นที่สาขาของ เมเจอร์ ซีนีเพล็กซ์ อันได้แก่ภายในและภายนอกโรงภาพยนตร์
  บริเวณลานโบว์ลิ่ง ห้องคาราโอเกะ พื้นที่ส่วนกลางในสาขา รวมทั้งลานภายนอกอาคาร

ข. ลักษณะลูกค้าและกลุ่มลูกค้าเป้าหมาย

แบ่งออกได้ 2 ประเภทคือลูกค้าบริษัทโฆษณาและลูกค้า Direct ซึ่งบริษัทเจ้าของสินค้า
ในสัดส่วนที่ใกล้เคียงกัน

ค. การจำหน่ายและช่องทางการจำหน่าย

สำหรับลูกค้าบริษัทโฆษณาการเข้าถึงลูกค้าบริษัทใช้วิธี Direct Approach

3.3.2.2 ภาวะการแข่งขัน

ก. มูลค่าตลาดและส่วนแบ่งตลาด

จากข้อมูลของบริษัท เอซี นีลเซน (ประเทศไทย) จำกัด
พบว่าค่าใช้จ่ายโฆษณาผ่านสื่อโรงภาพยนตร์ในปี 2545 มีมูลค่ารวมประมาณ 350 ล้านบาท
(ข้อมูลโดยบริษัทฯ) โรงภาพยนตร์เมเจอร์ ซีนีเพล็กซ์มีส่วนแบ่งตลาดประมาณร้อยละ 37.50
ของทั้งหมด สะท้อนถึงความนิยมของบริษัทโฆษณาในโรงภาพยนตร์เมเจอร์ ซีนีเพล็กซ์
ในด้านโอกาสการเข้าถึงกลุ่มผู้ชมสูงสุดโดยเปรียบเทียบ

ข. แนวโน้มการแข่งขัน

เนื่องด้วยงบประมาณซื้อสื่อโฆษณาของบริษัทโฆษณาและบริษัทเจ้าของสินค้าที่มีค่อนข้างจำกัดในแต่ละปี
ทำให้การจัดสรรงบโฆษณาแต่ละประเภทต้องมีการพิจารณาถึงโอกาสในการเข้าถึงกลุ่มลูกค้าเป็นหลักสำคัญ
ทำให้แนวโน้มการแข่งขัน
น่าจะออกมาในรูปของแต่ละค่ายโรงภาพยนตร์หันมาขยายสาขาและปรับปรุงโรงภาพยนตร์ให้มีความทันสมัยเพื่อเพิ่มความนิยม
แต่ทั้งนี้เมเจอร์ ซีนีเพล็กซ์ได้ก้าวรุดหน้าอย่างโดดเด่น และเหนือคู่แข่งในธุรกิจโรงภาพยนตร์
เนื่องจากเมเจอร์ ซีนีเพล็กซ์ เป็น Entertainment Complex
และมีบริการที่มากกว่าโรงภาพยนตร์ มีสินค้าและบริการเพื่อความบันเทิงหลากหลายชนิด
พร้อมให้บริการแก่ลูกค้าที่เข้ามาใช้บริการในสาขา
และมีพื้นที่ภายในสาขาที่สามารถจัดกิจกรรมทางการตลาดได้
ทำให้โอกาสในการสร้างและขยายฐานลูกค้าของเมเจอร์ ซีนีเพล็กซ์
มีลักษณะที่แน่นอนและต่อเนื่องด้วยนโยบายการพัฒนาที่ไม่หยุดนิ่งทั้งการขยายสาขาและปรับปรุงงานบริการที่สม่ำเสมอโดยคำนึงถึงความต้องการและรสนิยมของลูกค้าเป็นหลัก
ทำให้โอกาสในการแข่งขันของเมเจอร์ ซีนีเพล็กซ์ เหนือกว่าคู่แข่งโดยเปรียบเทียบ

3.3.3 การจัดหาผลิตภัณฑ์หรือบริการ

3.3.3.1 การจัดให้ได้มาซึ่งผลิตภัณฑ์เพื่อจำหน่าย

เป็นการใช้ทรัพยากรเฉพาะที่มีอยู่ในกลุ่มเมเจอร์ ซีนีเพล็กซ์ เพื่อจัดกิจกรรมสร้างรายได้เข้าบริษัท
เช่น โรงภาพยนตร์ โบว์ลิ่ง พื้นที่ภายในสาขาของเมเจอร์ ซีนีเพล็กซ์ รวมทั้งระบบ Internet
Web site : www.majorcineplex.com

3.3.3.2 ผลกระทบต่อสิ่งแวดล้อม

-ไม่มี-

3.4 ธุรกิจให้บริการพื้นที่เช่า (Rental Space Business)

การประกอบธุรกิจให้บริการพื้นที่เช่าของกลุ่มเมเจอร์
ซีนีเพล็กซ์จะเกิดขึ้นและขยายตัวควบคู่ไปกับการเปิดสาขาใหม่โดยการให้บริการพื้นที่เช่ามีเป้าหมายเพื่อสร้างความหลากหลายให้กับบริการภายในสาขา
โดยการคัดเลือกประเภทร้านค้าให้สอดคล้องกับพฤติกรรมการใช้จ่ายของลูกค้าที่เข้ามาใช้บริการเป็นสำคัญ

3.4.1 ลักษณะผลิตภัณฑ์หรือบริการ

3.4.1.1 พื้นที่ให้เช่า

ในปัจจุบันกลุ่มเมเจอร์ ซีนีเพล็กซ์เป็นเจ้าของและบริหารพื้นที่เช่าใน 8 สาขา
ไม่รวมที่สาขาปิ่นเกล้า
โดยพื้นที่ส่วนใหญ่ภายในสาขาจะถูกจัดสรรใช้ไปเพื่อกิจการภายในกลุ่มเมเจอร์ ซีนีเพล็กซ์
ประกอบด้วยพื้นที่ให้บริการของโรงภาพยนตร์และโบว์ลิ่ง ส่วนที่เหลือจะเป็นพื้นที่ส่วนกลาง
และพื้นที่ให้เช่าเป็นร้านค้าทั่วไป รายละเอียดพื้นที่ให้เช่าในแต่ละสาขาเป็นดังนี้

+--------------------------+--------------+-------------+-------------+
| เมเจอร์ ซีนีเพล็กซ์           | พื้นที่ให้เช่า     | จำนวนร้านค้า  | Occupancy   |
|                          |              |             | rate        |
|                          | (ตรม.)       |             |             |
|                          |              |             | (%)         |
+--------------------------+--------------+-------------+-------------+
| 1. สาขาสุขุมวิท             | 3,721        | 33          | 100         |
+--------------------------+--------------+-------------+-------------+
| 2. สาขารัชโยธิน            | 7,876        | 46          | 95.7        |
+--------------------------+--------------+-------------+-------------+
| 3. สาขารามคำแหง          | 382          | 6           | 100         |
+--------------------------+--------------+-------------+-------------+
| 4. สาขาเวิลด์ เทรด เซ็นเตอร์ | 1,083        | 8           | 100         |
+--------------------------+--------------+-------------+-------------+
| 5. สาขาเชียงใหม่           | 100          | 2           | 100         |
+--------------------------+--------------+-------------+-------------+
| 6. สาขารังสิต              | 3,675        | 31          | 96.7        |
+--------------------------+--------------+-------------+-------------+
| 7. สาขาบางกะปิ            | 400          | 5           | 100         |
+--------------------------+--------------+-------------+-------------+
| 8. สาขาพระราม 2          | 400          | 6           | 66.7        |
+--------------------------+--------------+-------------+-------------+
| รวม                      | 18,209       | 137         | 96.4        |
+--------------------------+--------------+-------------+-------------+

3.4.1.2 รูปแบบสัญญาเช่า

พื้นที่ให้เช่าเปิดเป็นร้านค้าสามารถแบ่งออกได้เป็น 2
ลักษณะคือร้านค้าเช่าที่ทำสัญญาเช่าระยะยาวมากกว่า 3 ปี
และร้านค้าเช่าที่ทำสัญญาเช่าระยะสั้นไม่เกิน 3 ปี คิดเป็นสัดส่วนร้อยละ 26.28 และ 73.72
ตามลำดับ จากจำนวนพื้นที่ 18,209 ตารางเมตร ร้านค้าทั้งหมด 137 ร้าน

3.4.1.3 บริการระบบสาธารณูปโภค

เป็นบริการเสริมที่ควบคู่ไปกับการให้เช่าพื้นที่ โดยบริการจะครอบคลุมงานบริการหลักๆ
เช่นการให้บริการแสงไฟ ไอเย็น และบริการพื้นที่ส่วนกลางเช่น ลิฟท์โดยสาร บันไดเลื่อน
บริการระบบป้องกันอัคคีภัย บริการทำความสะอาด บริการรักษาความปลอดภัย
และการให้บริการที่จอดรถภายในสาขา

3.4.2 การตลาดและภาวะการแข่งขัน

3.4.2.1 การตลาด

ก. กลยุทธ์การตลาด

เนื่องจากลักษณะเด่นของพื้นที่ให้เช่าอยู่ในสาขาของเมเจอร์ ซีนีเพล็กซ์
เป็นกลยุทธ์การขายในตัวที่ทำให้การขายพื้นที่เป็นไปอย่างราบรื่นตลอดมาในทุกสาขา
ทั้งนี้เนื่องจากกลุ่มลูกค้าและจำนวนลูกค้าที่เข้ามาใช้บริการภายในสาขาเป็นประเด็นพิจารณาหลักที่เจ้าของร้านค้าเลือกที่จะเปิดสาขาตามสาขาของเมเจอร์
ซีนีเพล็กซ์

ข. ลักษณะลูกค้าและกลุ่มลูกค้าเป้าหมาย

ลูกค้าที่เช่าพื้นที่ภายในสาขา
จะต้องเป็นร้านค้าระดับแนวหน้าที่ได้รับการพิจารณาว่ามีสินค้าและบริการที่มีเอกลักษณ์และโดดเด่นในประเภทนั้นๆ
อีกทั้งมีรูปแบบการตกแต่งร้านค้าที่สอดคล้องกับรูปแบบของสาขาของเมเจอร์ ซีนีเพล็กซ์ที่วางแนวไว้
โดยร้านค้าส่วนใหญ่เป็นพันธมิตรที่มีความสัมพันธ์กับกลุ่มเมเจอร์ ซีนีเพล็กซ์
ต่อเนื่องมาตั้งแต่สาขาแรกที่สุขุมวิท
และด้วยความสัมพันธ์อันดีทำให้การให้เช่าพื้นที่สำหรับสาขาใหม่ที่จะเกิดขึ้นเป็นไปอย่างราบรื่น
ประกอบกับพื้นที่ของเมจอร์ ซีนีเพล็กซ์ ไม่มีมากเหมือนพลาซ่าอื่นๆ ด้วยการรักษาภาพลักษณ์ของ
เมเจอร์ ซีนีเพล็กซ์ ที่ไม่มุ่งหวังทำธุรกิจด้านการพัฒนาอสังหาริมทรัพย์
แต่เป็นการรักษาสมดุลการใช้พื้นที่เพื่อให้เกิดความคุ้มค่าของอาคาร เพื่อเสริมศักยภาพของสินค้า
จึงสามารถรักษาระดับ Occupancy Rate ได้เกือบทั้งหมดทุกสาขา
เนื่องจากเป็นลูกค้ารายเดิมที่ขยายสาขาไปพร้อมกับโรงภาพยนตร์เมเจอร์ ซีนีเพล็กซ์ เช่น ร้านเค
เอฟ ซี ร้านเอ็ม เค สุกี้ ร้านแมคโดนัล ร้านแบลค แคนยอน และร้านหนังสือดอกหญ้า เป็นต้น

ค. ช่องทางการจำหน่าย

กลุ่มเมเจอร์ ซีนีเพล็กซ์ ดำเนินการให้เช่าพื้นที่โดยผ่านทีมงานขายพื้นที่ เข้าเสนอรูปแบบ
และจุดเด่นของ เมเจอร์ ซีนีเพล็กซ์
โดยมีจำนวนลูกค้าและฐานลูกค้าที่เข้ามาใช้บริการภายในสาขาเป็นจุดขายสำคัญ
ประกอบกับภาพลักษณ์ที่โดดเด่นตรงเป้าหมายกลุ่มผู้มาใช้บริการภายในอาคารเมเจอร์ ซีนีเพล็กซ์
หรือเป็นอีกทางเลือกของเจ้าของกิจการในการลงทุน

3.4.2.2 ภาวะการแข่งขัน

ด้วยความแตกต่างจากคู่แข่งในลักษณะของ Entertainment Complex
และรูปแบบสาขาของเมเจอร์ ซีนีเพล็กซ์ และด้วยประสบการณ์การเปิดสาขาทั้ง 12
สาขาที่ผ่านมาแม้ว่าจะมีบางสาขาที่ตั้งอยู่ใกล้กับศูนย์การค้าและบางสาขาตั้งอยู่ในศูนย์การค้า
ลูกค้าพื้นที่เช่าของกลุ่มเมเจอร์ ซีนีเพล็กซ์
ยังคงให้ความเชื่อมั่นที่จะเปิดและขยายสาขาตามไปกับสาขาใหม่ของเมเจอร์ ซีนีเพล็กซ์
โดยเฉพาะอย่างยิ่งพื้นที่ภายในศูนย์การค้าต่างๆ ในวันนี้ยังขาดแคลนและมีจำนวนไม่เพียงพอ
ดังนั้นจึงเริ่มเกิดการลงทุนศูนย์การค้าใหม่ขึ้นในเขตพื้นที่ต่างๆ ทั้งในกรุงเทพฯ และต่างจังหวัด

3.4.3 ผลกระทบต่อสิ่งแวดล้อม

-ไม่มี-

[1] ที่มา : ตัวแทนจำหน่ายภาพยนตร์รายใหญ่

หมายเหตุ : ราคาบัตรเข้าชมภาพยนตร์โดยเฉลี่ยในตลาดอยู่ที่ประมาณ 90 บาท
ต่ำกว่าราคาในประเทศอื่นแถบเอเชีย เช่นญี่ปุ่น ฮ่องกง สิงคโปร์ ซึ่งมีราคาอยู่ที่ 540, 350 และ
220 ตามลำดับ และต่ำกว่าราคาในประเทศสหรัฐอเมริกา และประเทศออสเตรเลีย ซึ่งมีราคาอยู่ที่
340 และ 224 ตามลำดับ

[2] ที่มา : Screen Digest

[3] ที่มา : บริษัทตัวแทนจำหน่ายภาพยนตร์รายใหญ่